Yaxol (Canis latrans)

Yaxol (Canis latrans) tir tana moukolafa katca ke Canis oxi vey Canidae yasa ke CARNIVORA veem ( CANIFORMIA volveyveem ). Gan Say bak 1823 taneon zo pimtayar.

 Pimtara 
Yaxol sotir vakoldunolinda disa va abrotcaf is uulaf pezay, is oblakapeem is trelaf inieem, ise tir pokeckaf gu bresitol nekev prantaf ulim is aultam. Inaf kor va in wal bresitol is idatcol tire rundar. Inaf im tir nevoyolukaf is vaynukaf keve jivot is dem mantaf beretraf seg keve ge.

Yaxol va donafa ongira dir ise ebidutuson va malestuna wivga ( kinzol is kabay is libakol ), adalon grabler, altogison va radiminieem az konarison va kosik wal abduinieem. Tod isk ke gubefa wivga, yaxol gu sulemaf xim ik povi va int tuvalear.

Bata vakoldunolinda nope temedasa eviera apton zo pilkomodar, i nope evie favene ta rozara is golera do bewikeem ke inafi xali.

Yaxol sotir lotigaf is lodomaf dam idatcol, dem lovwepaf pezay is lopinaf beweem. Neken obla-keem is inieem sotid gijackaf.

Im tir lukoptaberetraf dem abice blafote moe ge is abice lukopte leve jivot. Aultotsa tir ton ebeltaf imtum isen kutceem tir walzaf vawale ordaf batakaf imtum.

Mekara moukolafa katca valentuvage Lentefa Amerika lion ape tigir. Katcaxo ke yaxol va laksiwaktum vas 72° kereler, male Alaska kale Guatemala. In va loronefa gola ( vagerone Tanarasokeem is valentrone Kanada ) me tigir. Xantafo irubaxo ke bata katca nutir amerikafo letaxo is istefa azeka ke Lentefa Amerika lize jontikafa sanelia dem govitaf tollubekdunol ( Artiodactyla ) bliyid. Batugale koe tcastafa aala dere tigir, is koe meftavafa anameda valente Kanada.

Yaxolya va ikralukruca ba mon sanoy aksat sokartfir. Nazbarugal bak taneakasat tozuwer. Yaxolye va sulemya remi toloy ok baroy aksat bam radimlanid, isen larde kota yaxolya adre penker, pune sulemye radimlanitison tcastawed. Dile tici walikrarugal, kota gan tanoye yaxolye zo dositar. Mana tolonga remi abic aksat batinde rozavzagir vieli oc ten atrir ise tumeruptesawer. 

Tolonga va tawavo narar lize ko savsaf tawaz ke ciuktol ok bilotol ok telibol va int inker, i ko tawaz tumantan ta tukalvekara va olegara, oke va intaf pilkaf tawaz suxar. Bak ocagugal tolonga belcon tcabaner ise blir, voxen kabdi koblira ke occek, yaxolye va dofa sinka ant aneyar. Weti tanoya safta abdi koblira, yaxolye is yaxolya konakviele walikrad. Batmana linulara rotir nover da tiki ke tolonga ba iyelakiraf gemelt zo vanlicar.

Arti ocagugal vas tev-sanoy ik tev-san-aluboy viel, toloy ik san-toloy yaxoloc koblid, kot tir aldof vas 200 ik 250 g-. Tison volroderojus is wiiskaf, vas gadikya kottode rupter ise kankum inaf vrod remi taneafa sanka tanion zo sinkar. Mali san-toleaf viel grulanir aze mali san-balemeaf viel gruvulter. Gubeon yaxoloc dene yasa kali tena ke saneaksat zavzagir aze adre toz illanir aze va gadikeem moni santoleaksat tere en jovler. Ba anyusteaf ok lerdeaf aksat, oceem va milguca artfir ise va olgafe fentugalafe sare is figafa grabara ta trasira va sinka miv djuproliker.

Yasa tir rigotafa tanta ke seltaf grustaks ke yaxoleem. Aname rodenazbasa yaxolya zo inker. Tiki reduyuni dene tolonga kali awalkera ke kontol roslar. Tcastawera ke varaf occek bak san-taneaksat is san-toleaksat va runda mu direfa oxila isker, voxen kon oc va gadikeem dile me bulur numen lana yasa rotir dem konak ecklaaf yaxoloc. Soe tiki kruldesi dene yasa lantode me tid febapafi is tianapafi ; batdume pona ke belca dun betawer kiren kot olkik di rotir volruptes.

Yaxol febon sometir tawavokiraf sulem. Va tawavo narar lize di tcabaner voxe va jowa kev lujdik me zuker. Volson va vask is vema remi ocagugal godjon kevrojur. Divatcefo tigixo is olkota vas tokoda dem rodadina sinka rupted kiren tir atelatoraf nume va malestura vaon olegar, kore va betcoba kontode rovodestur.

 Kira 
 Veem : Carnivora
 Yasa : Canidae
 Lum : varafe abrotce vas 100 ik 120 cm- ; upene vas 45 ik 55 cm-
 Aldo : 10 - 20 kg- ( cugon 30 kg- )
 Talgeem : 42 talga
 Nazbarugal : Taneaksat ik toleaksat
 Ocagugal : 60 ik 65 viel
 Occek : mialukon 5 ik 8 oc

 Vexala dem apteem 
Sedme Mammal Species of the World (siatos ke 2005), bata katca vas 19 apta ruldar :
 Yaxol (Canis latrans latrans) (Say, 1823)
 Yaxol (Canis latrans cagottis) (C. E. H. Smith, 1839)
 Yaxol (Canis latrans clepticus) (Elliot, 1903)
 Yaxol (Canis latrans dickeyi) (Nelson, 1932)
 Yaxol (Canis latrans frustror) (Woodhouse, 1851)
 Yaxol (Canis latrans goldmani) (Merriam, 1904)
 Yaxol (Canis latrans hondurensis) (Goldman, 1936)
 Yaxol (Canis latrans impavidus) (J. A. Allen, 1903)
 Yaxol (Canis latrans incolatus) (Hall, 1934)
 Yaxol (Canis latrans jamesi) (Townsend, 1912)
 Yaxol (Canis latrans lestes) (Merriam, 1897)
 Yaxol (Canis latrans mearnsi) (Merriam, 1897)
 Yaxol (Canis latrans microdon) (Merriam, 1897)
 Yaxol (Canis latrans ochropus) (Eschscholtz, 1829)
 Yaxol (Canis latrans peninsulae) (Merriam, 1897)
 Yaxol (Canis latrans texensis) (Bailey, 1905)
 Yaxol (Canis latrans thamnos) (Jackson, 1949)
 Yaxol (Canis latrans umpquensis) (Jackson, 1949)
 Yaxol (Canis latrans vigilis) (Merriam, 1897)

 Pulasa vuestexa is xantaza 
 (en) vuest- : Mammal Species of the World (v- 3, 2005) : Canis latrans (Say, 1823)
 (en) vuest- : CITES : Canis latrans
 (en) vuest- : UICN : katca Canis latrans (Say, 1823)
 (en, fr) vuest- : ITIS : Canis latrans (Say, 1823)
 (en) vuest- : Tree of Life Web Project : Canis latrans
 (en) vuest- : Catalogue of Life : Canis latrans (Say, 1823)
 (en) vuest- : Paleobiology Database : Canis latrans (Say, 1823)
 (en) vuest- : Animal Diversity Web : Canis latrans
 (en) vuest- : NCBI : Canis latrans
 Ara vuestexa 
 Yaxol (Canis latrans) dene Wikispecies

 Kotavafa vuestesa xantaza 
 Kotava winugaf moukolaf ravlemak (Kotava, Latinava, 2019)
 Yaxol dene www.europalingua.eu


Yaxol (Canis latrans)
Yaxol (Canis latrans)
Yaxol (Canis latrans)